b'\n_START_ARTICLE_\nRadikaaldemokraatlik Partei (Saksamaa)\n_START_SECTION_\nRadikaaldemokraatliku Partei asutamis\xc3\xbcleskutse\n_START_PARAGRAPH_\nRahvuskaaslased!_NEWLINE_Saksamaal ei ole seni olnud veel mingit t\xc3\xb5elist demokraatiat. Seet\xc3\xb5ttu ei vasta t\xc3\xb5ele, et demokraatia on eba\xc3\xb5nnestunud. Praegune parlamentarism on karikatuur demokraatia m\xc3\xb5ttest. Minnes vastuollu Weimari p\xc3\xb5hiseadusega takistavad plutokraatia ja natsionalism arenemist sotsiaalse rahvariigini; nad h\xc3\xa4vitavad sisemist ja v\xc3\xa4list rahu. Tsentrij\xc3\xb5udude poliitiline ebakindlus ja \xc3\xbcksk\xc3\xb5iksus h\xc3\xa4vitavad lugupidamist vabariigi vastu. Saksa rahvas ei taha k\xc3\xb5ikuvaid kujusid. Demokraatia vajab poliitilisi juhte, kellel on v\xc3\xb5imutahet ja julgust tegutseda. Sellest olukorrast tuleneb vajadus Radikaaldemokraatliku Partei j\xc3\xa4rele._NEWLINE_Radikaaldemokraatlik Partei v\xc3\xb5itleb \xc3\xb5iglase majandusliku korralduse eest, selle monopolistliku kurnamise vastu, mida suurkapital ja suurmaaomanikud teostavad tollide, subventsioonide ja kartellide kaudu._NEWLINE_Seet\xc3\xb5ttu l\xc3\xbckkame me tagasi p\xc3\xb5llumajanduslike kaitsetollide ja subventsioonide s\xc3\xbcsteemi, mis muudab toidukaupasid laiade masside jaoks kallimaks ja suurmaaomanike tagurlikke tootmismeetodeid kogumajandust kahjustades p\xc3\xb5listab._NEWLINE_T\xc3\xb6\xc3\xb6tusega tahame me v\xc3\xb5idelda t\xc3\xb6\xc3\xb6aja l\xc3\xbchendamise, monopolide teravaima kontrolli, maa-asustuse korraldamise, eriti idas, ning laiade masside ostuj\xc3\xb5u suurendamise kaudu. Me v\xc3\xb5itleme kultuurilise reaktsiooniga, me v\xc3\xb5itleme igasuguse militarismiga; me n\xc3\xb5uame kaitsekulutuste t\xc3\xb5husat k\xc3\xa4rpimist. Me v\xc3\xb5itleme maailma radikaalse desarmeerimise eest ning igasuguse natsionalismile j\xc3\xa4releandmise vastu Saksamaa v\xc3\xa4lispoliitikas. Radikaaldemokraatlik Partei kutsub k\xc3\xb5iki vastutustundlikke vabariiklasi v\xc3\xb5itlema sotsiaalse rahvariigi ja rahu eest.'